b"\n_START_ARTICLE_\nPont del Mol\xc3\xad d'Estamariu\n_START_SECTION_\nDescripci\xc3\xb3\n_START_PARAGRAPH_\nEl pont del mol\xc3\xad d'Estamariu \xc3\xa9s una infraestructura creada per travessar el riu de Bescaran a l'al\xc3\xa7ada del poble d'Estamariu. El pont \xc3\xa9s situat a uns vuit-cents metres a llevant de la poblaci\xc3\xb3. S'hi accedeix per un trencall a llevant des de la carretera que puja a Estamariu, uns tres-cents metres abans d'arribar a l'esgl\xc3\xa9sia rom\xc3\xa0nica de Sant Vicen\xc3\xa7. Aquest trencall, situat al costat d'un estable, \xc3\xa9s l'inici d'una pista que cal seguir en direcci\xc3\xb3 est. Mig quil\xc3\xb2metre m\xc3\xa9s enll\xc3\xa0, la pista es converteix en un corriol que no accepta tr\xc3\xa0nsit rodat, tres-cents metres m\xc3\xa9s a munt a tocar de les ru\xc3\xafnes d'un antic mol\xc3\xad fariner, trobem el pont del Mol\xc3\xad._NEWLINE_El pont del mol\xc3\xad t\xc3\xa9 un sol ull en arc de mig punt disposat sobre dos contraforts de secci\xc3\xb3 rectangular que es recolzen sobre la penya. El pont, que enlla\xc3\xa7a dos trams de cam\xc3\xad a llevant i a ponent del riu de Bescaran, presenta un parament a base de carreuons pr\xc3\xa0cticament senes desbastar i units amb morter de cal\xc3\xa7, en una disposici\xc3\xb3 for\xc3\xa7a irregular i sense passam\xc3\xa0._NEWLINE_Aquest pont permet la comunicaci\xc3\xb3 entre els pobles d'Estamariu i Torres d'Al\xc3\xa0s. El nom del pont ve donat per la pres\xc3\xa8ncia d'un antic mol\xc3\xad fariner al seu costat. Aquest mol\xc3\xad posteriorment es va transformar en la primera central el\xc3\xa8ctrica d'Estamariu. Aix\xc3\xad mateix, uns cinquanta metres riu amunt, tamb\xc3\xa9 trobem un mol\xc3\xad d'oli. El pont permetia el transport de mat\xc3\xa8ria primera cap als molins. Aquest pont podria haver estat constru\xc3\xaft a finals del segle XIX o inicis del XX."